รู้จัก Lindt ตำนานช็อกโกแลต 175 ปี ยอดขายหลักแสนล้าน
หากพูดถึงขนมช็อกโกแลตชื่อดัง ที่ได้รับความนิยมไปทั่วโลก หนึ่งในแบรนด์ที่หลายคนนึกถึง คงจะเป็น “Lindt”  รู้ไหมว่า Lindt ถือกำเนิดมาแล้วกว่า 175 ปี และเป็นผู้ค้นพบสูตรช็อกโกแลตละลายในปาก  ที่ทำให้มนุษย์ได้ลิ้มรสความหวานอร่อย มาจนถึงทุกวันนี้
10 ม.ค. 2564

รู้จัก Lindt ตำนานช็อกโกแลต 175 ปี ยอดขายหลักแสนล้าน /โดย ลงทุนแมน
หากพูดถึงขนมช็อกโกแลตชื่อดัง ที่ได้รับความนิยมไปทั่วโลก
หนึ่งในแบรนด์ที่หลายคนนึกถึง คงจะเป็น “Lindt”
รู้ไหมว่า Lindt ถือกำเนิดมาแล้วกว่า 175 ปี
และเป็นผู้ค้นพบสูตรช็อกโกแลตละลายในปาก 
ที่ทำให้มนุษย์ได้ลิ้มรสความหวานอร่อย มาจนถึงทุกวันนี้
เรื่องราวตำนานของช็อกโกแลต Lindt เป็นอย่างไร
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ย้อนกลับไปเมื่อปี ค.ศ. 1845
คุณ David Sprüngli เชฟขนมหวานชาวสวิตเซอร์แลนด์
ได้ก่อตั้งธุรกิจร้านขายขนมช็อกโกแลต เจ้าแรกของประเทศสวิตเซอร์แลนด์ขึ้น
ต่อมาในปี 1899 บริษัทของครอบครัว Sprüngli ซึ่งขณะนั้นบริหารโดยรุ่นลูก
ได้เข้าซื้อกิจการโรงงานช็อกโกแลตของคุณ “Rodolphe Lindt” ด้วยเงิน 1.5 ล้านโกลด์ฟรังก์ ซึ่งคิดเป็นมูลค่าเงินในปัจจุบัน ประมาณ 100 ล้านฟรังก์สวิส หรือ 3,400 ล้านบาท
ซึ่งคุณ Lindt นั้นถือเป็นบุคคลสำคัญ ที่ปฏิวัติอุตสาหกรรมช็อกโกแลตโลก ก็ว่าได้
เพราะในสมัยก่อน ผลิตภัณฑ์ขนมช็อกโกแลตยังมีลักษณะเป็นแท่งแข็งๆ และรสชาติค่อนข้างขม ทำให้ไม่ค่อยได้รับความนิยมจากผู้บริโภคมากนัก
ด้วยเหตุนี้ คุณ Lindt จึงพยายามคิดค้นเครื่องทำช็อกโกแลต และทดลองหาสูตรส่วนผสม เพื่อให้ได้ช็อกโกแลตที่กินง่าย และอร่อยถูกปาก
หลังจากที่ล้มเหลวอยู่หลายครั้ง ในวันหนึ่ง เขาบังเอิญเปิดเครื่องทำช็อกโกแลตทิ้งเอาไว้
แต่กลับมาพบว่า การนวดส่วนผสมเป็นเวลานานๆ จะทำให้ช็อกโกแลตมีเนื้อเนียนละเอียด พอกินแล้วสามารถละลายได้ในปาก แถมยังมีกลิ่นหอมของโกโก้ และรสหวานกลมกล่อมอีกด้วย
เมื่อบริษัท Sprüngli เห็นถึงศักยภาพของช็อกโกแลต Lindt จึงตัดสินใจขอซื้อกิจการทันที
และเปลี่ยนชื่อเป็น Lindt & Sprüngli เพื่อใช้ความแข็งแกร่งของแบรนด์ “Lindt” ทำตลาดต่อไป
หลังจากนั้น ยอดขายช็อกโกแลต Lindt ก็เติบโตอย่างรวดเร็ว
โดยเฉพาะช่วงหลังสงครามโลกครั้งที่ 2 ที่บริษัทเริ่มส่งออกสินค้าไปทำตลาดต่างประเทศมากขึ้น
โดยบริษัทได้มีการพัฒนาขนมช็อกโกแลต ในรูปแบบแพ็กเกจต่างๆ และรสชาติที่หลากหลาย โดยมีผลิตภัณฑ์ที่หลายคนคุ้นเคยกัน เช่น Lindt Lindor ช็อกโกแลตแบบเม็ดกลม และ Lindt Excellence ช็อกโกแลตแบบแท่ง
นอกจากนั้น Lindt & Sprüngli ยังได้เข้าซื้อกิจการช็อกโกแลตและขนมหวาน แบรนด์อื่นๆ ด้วย เช่น Caffarel, Ghirardelli และ Whitman
แล้วปัจจุบัน Lindt ขายดีแค่ไหน?
ที่ผ่านมา กลยุทธ์หลักที่ Lindt & Sprüngli ใช้เพื่อขยายฐานตลาด
คือ การลงทุนเปิดร้านขายปลีกขนมช็อกโกแลตของตัวเอง ไปกว่า 500 สาขาทั่วโลก
โดยผลประกอบการของ Lindt & Sprüngli ที่ผ่านมา
ปี 2017 รายได้ 139,000 ล้านบาท กำไร 15,000 ล้านบาท
ปี 2018 รายได้ 147,000 ล้านบาท กำไร 16,000 ล้านบาท
ปี 2019 รายได้ 153,000 ล้านบาท กำไร 17,000 ล้านบาท
โดยในยอดขายทุกๆ 100 บาท มาจาก
- อเมริกาเหนือ 36 บาท
- เยอรมนี 18 บาท
- ฝรั่งเศส 10 บาท
- อังกฤษ 7 บาท
- สวิตเซอร์แลนด์ 4 บาท
- ประเทศอื่นๆ 25 บาท
แต่อย่างไรก็ตาม ในปี 2020 บริษัทก็ต้องเจอความท้าทายแบบไม่คาดคิดมาก่อน 
นั่นคือ เหตุการณ์ระบาดของโควิด 19 ที่ทำให้ทุกตลาดซบเซาพร้อมๆ กัน
ใน 6 เดือนแรกของปี 2020 บริษัทมียอดขายอยู่ที่ 52,000 ล้านบาท ลดลงราว 12% เมื่อเทียบกับช่วงเดียวกันของปีก่อนหน้า
โดยยอดขายหน้าร้านในแทบทุกพื้นที่ปรับตัวลดลงเนื่องจากหลายประเทศมีมาตรการปิดเมือง ประกอบกับภาคการท่องเที่ยวที่หยุดชะงัก ซึ่งปกติแล้ว ช็อกโกแลต Lindt มักเป็นหนึ่งในของฝากที่นักท่องเที่ยวซื้อติดมือกลับบ้านเวลาไปเที่ยว
และในปี 2021 พวกเขาอาจต้องเผชิญกับปัญหาดังกล่าวต่อไปอีก
บริษัทจึงพยายามปรับตัว และหันมามุ่งเน้นการขายผ่านช่องทางออนไลน์มากขึ้นแทน
ทั้งนี้ บริษัท Lindt & Sprüngli จดทะเบียนอยู่ในตลาดหลักทรัพย์ประเทศสวิตเซอร์แลนด์
และปัจจุบันมีมูลค่าบริษัทอยู่ที่ประมาณ 700,000 ล้านบาท
ก็ไม่น่าเชื่อว่า บริษัทขนมช็อกโกแลต จะสร้างรายได้และมูลค่าธุรกิจ สูงถึงระดับหลายแสนล้านบาทได้
ซึ่งเรื่องนี้คงเป็นตัวอย่างที่ดีว่า
สินค้าที่ดูเรียบง่าย ก็อาจสร้างจุดขายที่ทำให้ผู้บริโภคทั่วโลกชื่นชอบได้เช่นกัน
เหมือนกับช็อกโกแลตละลายในปากของ Lindt
และในอนาคตอีก 100 ปีต่อจากนี้
แม้เทคโนโลยี จะเข้ามาเปลี่ยนวิถีชีวิตมนุษย์ไปจากเดิม
แต่หลายๆ คน ก็คงจะยังชื่นชอบการกินช็อกโกแลต อยู่เหมือนเดิม..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-